18 לאפריל 2019

לחברי מים לישראל שלום רב,

בחודשים האחרונים מוננו לתפקידי היו"ר והמנכ"ל של אגודת מים לישראל. המטרה הראשונית שלנו הנה להרחיב את פעילות האגודה שהוקמה לפני כשנה וחצי. המטרה הראשית שלנו הנה להמשיך ולייצג אתכם ובכך לשמור על האינטרסים של ספקי וצרכני המים במגזר החקלאי. אנו שואפים לבצע זאת תוך כדי חתירה לשיתוף פעולה עם ארגונים אחרים.

בשנתיים שלפני כניסתנו לתפקידינו באגודה היו לה הצלחות ניכרות: במאבקים בלתי פוסקים להקטנת הנזק לחקלאים מתיקון 27, העתירה לבג"ץ בגין האפליה בתעריפי המים הביתיים במגזר הכפרי, הופעה רציפה בכל השימועים שנערכו בנושא המים במשרד החקלאות, בעבודה שוטפת מול רשות המים, מול התנועות ומול חברי הכנסת. בהזדמנות זו אנו רוצים להודות ליועד לודר וארז וויסמן שיסדו והובילו את הארגון בתקופה חשובה וסוערת זו.

בנוסף לשנינו, הצוות הפנימי שלנו כולל את איתן ישראלי שממונה על ניתוח חומרים מקצועיים, עורכת הדין לילך רזניק שמלווה אותנו בכל הנושאים המקצועיים, ונוגה שורר שתומכת בנו בנושאים המשרדיים. להערכתנו אנו נמצאים בתקופת ביניים "שבין המלחמות". לכן, המטרה מרכזית שלנו הנה להכין תשתית, ללמוד את החומר וליצור קשרים במקומות המתאימים. כך שנהיה מוכנים בעת (ואף לפני) שיעלו גזרות חדשות. יש מספר איומים שאנו מזהים (חלקם אף בטווח הקרוב), אך איננו רוצים לפרט בדף ציבורי מחשש שידלוף החוצה.

החלטנו לאחרונה שהתשלום ששילמתם בשנה שעברה יכלול גם את החודשים ינואר-אפריל 2019, וגם את המע"מ בתוכו. לכן למעשה כולכם קיבלתם הנחה של כ- 40% בדמי החבר השנתיים ששילמתם בשנת 2018. גם השנה אנו עושים מאמצים להצטמצם בהוצאות ובכך להקל עליכם. לכן אנו גובים כעת רק מחצית מהסכום השנתי.

אנו מתכננים לערוך כנס מקצועי שכותרתו "**פיתוח והתפתחויות במשק המים הישראלי**" בחודש יוני. לכנס נזמן דוברים מרשות המים, משרד החקלאות, משרד האנרגיה, והאקדמיה. כמו כן, נשתף את החברים בבעיות שעומדות לפנינו ובפעילות השוטפת שאנו מקיימים. נשמח מאוד לפגוש אתכם בכנס, ומפגש חברים נוסף שיתקיים בהמשך הקיץ.

ההצלחה של האגודה כמייצגת של צרכני המים תלויה בשיתוף פעולה **ואיחוד כוחות של כולנו**. יש לקחת נשימה ארוכה, להתאזר בסבלנות, ולתת לאגודה לפעול לאורך זמן. בהתאמה גם ניצור מסורת של עשיה ושל שמירה על האינטרסים שלנו כספקי מים, ושל כל החקלאים המשתמשים במים.

**בברכה**

**דוד ירוס – יו"ר**

**ד"ר אבנר אחיטוב – מנכ"ל**

**אגודת מים לישראל**